b'\n_START_ARTICLE_\nSveti Bla\xc5\xbe\n_START_SECTION_\nMladost\n_START_PARAGRAPH_\nBla\xc5\xbe se je rodil v Sebastah, v takratni rimski pokrajini Armeniji, uglednim, bogatim in plemenitim kr\xc5\xa1\xc4\x8danskim  star\xc5\xa1em v drugi polovici 3. stoletja in bil \xc5\xbee v otro\xc5\xa1tvu dele\xc5\xbeen kr\xc5\xa1\xc4\x8danske, pa tudi znanstvene izobrazbe; postal je zdravnik. \xc5\xbde zmlada bogaboje\xc4\x8d, ljubosumno varujo\xc4\x8d nedol\xc5\xbenost in \xc4\x8distost, ki ju je nadvse cenil, se je izogibal dru\xc5\xbebe tistih, ki so z besedami ali dejanji kazali svojo porednost in nesramnost: do reve\xc5\xbeev pa je bil usmiljen, potrpe\xc5\xbeljiv in dare\xc5\xbeljiv.\n_START_SECTION_\n\xc5\xa0kof\n_START_PARAGRAPH_\nTake \xc4\x8dednosti so ga naredile tako ljubega Bogu in ljudem, da sta ga duhov\xc5\xa1\xc4\x8dina in ljudstvo, zlasti zaradi njegove velike ljubezni do bolnih, revnih in potrebnih, po smrti seba\xc5\xa1kega \xc5\xa1kofa enoglasno izvolila za njegovega naslednika. V svoji poni\xc5\xbenosti je zelo nerad sprejel to visoko slu\xc5\xbebo, vendar se je vseskozi izkazal kot ve\xc5\xa1\xc4\x8d du\xc5\xa1ni zdravnik in skrben pastir v dobro svoje \xc4\x8drede. \xc5\xa0kofovsko slu\xc5\xbebo je nekaj let vestno opravljal z apostolsko gore\xc4\x8dnostjo in ni opu\xc5\xa1\xc4\x8dal ni\xc4\x8desar od svojih dol\xc5\xbenosti. _NEWLINE_Ko pa je cesar Licinij za\xc4\x8denjal hladiti svojo nebrzdano jezo v krvi kristjanov, ker ga je 314 porazil Konstantin Veliki, je na\xc5\xa1el v mestnem \xc5\xbeupan u Agrikolaju prilizovalca, ki je bil pripravljen izvajati cesarske ukaze z ne\xc4\x8dlove\xc5\xa1ko grozovitostjo. Cesar je poslal pokrajinskega upravitelja Agrikolaja v Sebaste z naro\xc4\x8dilom, da naj popolnoma iztrebi kristjane. Sveti \xc5\xa1kof je spodbujal svoje vernike k vztrajnosti in jih je u\xc4\x8dil, kako morajo raj\xc5\xa1i pretrpeti vse muke in celo samo smrt, kot pa le malo skreniti od prave vere. Izrazil je \xc4\x8dvrsto namero, da se nikoli ne bo oddaljil od svoje \xc4\x8drede; vendar so ga preprosili ne le duhovniki, ampak je dobil namig tudi od Boga, naj se umakne nekaj \xc4\x8dasa pred nevihto. Zategadelj je dolo\xc4\x8dil nekaj duhovnikov, ki ga bodo nadome\xc5\xa1\xc4\x8dali v njegovi odsotnosti in pomagali vernikom s spodbudo in tola\xc5\xbebo; on pa se je odpravil na Argejsko gorovje,  kjer je skrit v brlogu neprenehoma molil za svoje vernike, da bi med preganjanjem vztrajali v veri in njegove molitve so res bile usli\xc5\xa1ane: seba\xc5\xa1ki kristjani so ostali zvesti katoli\xc5\xa1ki veri med krutim preganjanjem, ki se je stopnjevalo. Prezirali so muke in se niso bali niti same smrti, ter so jo bili radostno pripravljeni prestati, \xc4\x8de bo potrebno.\n_START_SECTION_\n\xc4\x8cudodelnik tudi med preganjanjem\n_START_PARAGRAPH_\nBog je o\xc4\x8ditno podpiral \xc4\x8dredo svetega Bla\xc5\xbea, obenem pa ni pozabil niti na skrbnega pastirja, da bi mu priskrbel potrebna \xc5\xbeivila, in sicer prek nerazumnih \xc5\xbeivali, ki so mu vsakodnevno prihajale prina\xc5\xa1ale potrebno hrano; on pa jih je vselej blagoslovil. Iz soseske so ga obiskovali ljudje, ki so ali sami trpeli za telesnimi boleznimi, ali pa so k svetemu mo\xc5\xbeu prina\xc5\xa1ali druge bolnike, te ga prosili, naj jih ozdravi; pu\xc5\xa1\xc4\x8davnik je po kratki molitvi in pokri\xc5\xbeanju vsem vrnil zdravje, in jih potola\xc5\xbeene odslovil. _NEWLINE_Med drugim je neki \xc5\xbeeni vrnil svinjo, ki jo je ugrabil volk. \xc5\xbdena mu je v znak hvale\xc5\xbenosti podarila sve\xc4\x8do in del kolin.  _NEWLINE_Nekaj \xc4\x8dasa je to pred kr\xc5\xa1\xc4\x8danskimi preganjalci ostalo skrito.  Kon\xc4\x8dno pa so med lovom Agrikolajevi hlapci v gozdu opazili, da z Argejskega hriba drvijo divje \xc5\xbeivali k Bla\xc5\xbeevemu zaveti\xc5\xa1\xc4\x8du; jahali so za njimi in v brlogu na\xc5\xa1li svetega \xc5\xa1kofa zatopljenega v molitev in obkro\xc5\xbeenega s prpla\xc5\xa1enimi zverinami. Zadevo so takoj prijavili svojemu gospodarju, ki je ukazal njegovo prijetje. Medtem mu je Bog \xc5\xbee razodel bli\xc5\xbeajo\xc4\x8do se presku\xc5\xa1njo. Ko je torej opazil bli\xc5\xbeajo\xc4\x8de se vojake, se jim je prostovoljnoma vdal in od\xc5\xa1el z njimi z gore. Spotoma so mu jokajo\xc4\x8di verniki prina\xc5\xa1ali bolnike ki jih je pred o\xc4\x8dmi vojakov takoj ozdravil. Ko je prispel sveti \xc5\xa1kof v mesto, so ga vrgli v hudo je\xc4\x8do; tudi tam je ozdravil nekaj bolnikov, ki so mu jih prinesli ali pa so pri\xc5\xa1li sami po je\xc4\x8darjevem posredovanju. _NEWLINE_Med temi je bil tudi edinec neke vdove, ki se mu je med jedjo ribja kost v grlo zapi\xc4\x8dila tako nerodno, da je ni bilo mogo\xc4\x8de niti izpuliti niti poriniti naprej. Otroku je grlo oteklo, da se je \xc5\xbee du\xc5\xa1il, in bole\xc4\x8dine so vedno bolj nara\xc5\xa1\xc4\x8dale. Sveti mo\xc5\xbe je povzdignil k nebu o\xc4\x8di in prekri\xc5\xbeal ote\xc4\x8deno de\xc4\x8dkovo grlo in glej: oteklina je takoj splahnela, otrok pa se je vrnil zdrav domov. Od tod je potekla navada, ki se je obdr\xc5\xbeala vse do danes, da v podobnih primerih ali pri boleznih grla kli\xc4\x8dejo svetega Bla\xc5\xbea na pomo\xc4\x8d.  _NEWLINE_Ko je to zvedel cesarski namestnik Agrikolaj (Agricolaus), je svetega Bla\xc5\xbea poklical k sebi, in ga je poskusil pridobiti k \xc4\x8de\xc5\xa1\xc4\x8d\xc4\x8denju poganskih malikov najprej s prilizovanjem in obljubami. Ko pa mu je sveti mo\xc5\xbe dejal, da je \xc4\x8de\xc5\xa1\xc4\x8denje malikov napa\xc4\x8dno, je pre\xc5\xa1el h gro\xc5\xbenjam, ki niso ni\xc4\x8d zalegle. Zato je izdal ukaz, da naj neuklonljivega mo\xc5\xbea pretepajo s \xc5\xa1ibami in trgajo z \xc5\xbeeleznimi grebeni za \xc4\x8desanje lanu, volne ali konople, da je bil \xc5\xbee polmrtev: nato pa so ga nenadoma potunkali v vodo. Tako so ga mu\xc4\x8dili skozi tri ure s kratkimi presledki, da bi ga ja \xc4\x8dim bolj bolelo. _NEWLINE_Bog pa je svojega slu\xc5\xbeabnika \xc4\x8dude\xc5\xbeno ohranjal pri \xc5\xbeivljenju in mu dajal tolik\xc5\xa1no mo\xc4\x8d, da je nasilne\xc5\xbeu dejal:  \xc2\xbbMar misli\xc5\xa1, da me bo\xc5\xa1 na ta na\xc4\x8din odvrnil od mojega Boga? Zaman. Moj Bog me tola\xc5\xbei in krepi. Ne bo\xc5\xa1 me uklonil!\xc2\xab\xc2\xa0Trinog je na te besede pobesnel in ukazal svetega mo\xc5\xbea spet ve\xc4\x8di v temnico. Nekaj pobo\xc5\xbenih \xc5\xbeensk je \xc5\xa1lo za njim in z mehkimi rob\xc4\x8dki pobiralo kri, ki je curljala na zemljo; pa so jih biri\xc4\x8di ujeli in po hudem mu\xc4\x8denju obglavili. _NEWLINE_V upanju, da bodo muke in trpljenje v je\xc4\x8di omeh\xc4\x8dale Bla\xc5\xbea k darovanju malikom, ga je namestnik \xc5\xa1e enkrat zasli\xc5\xa1al. , Nedolgo zatem je Agrikolaj obsodil Bla\xc5\xbea na smrt, in sicer na utopitev v jezeru. Sveti mo\xc5\xbe je \xc5\xa1el k jezeru veselo ter sebe in vodo zaznamenoval s svetim kri\xc5\xbeem. Biri\xc4\x8di so ga nasilno vrgli v vodo, vendar je takoj priplaval na gladino, ter za\xc4\x8del hoditi po njej tako kot mi po kopnem, ter oznanjal navzo\xc4\x8dim, da je zveli\xc4\x8danje le v Kristusu. Kon\xc4\x8dno se je obrnil k poganom in jih dejal: \xc2\xbb\xc4\x8ce je kdo med vami, ki misli, da imajo poganski bogovi isto mo\xc4\x8d, naj takoj pride k meni.\xc2\xab\xc2\xa0Nekaj hudobne\xc5\xbeev se je drznilo, vendar so takoj utonili. Sveti Bla\xc5\xbe je kon\xc4\x8dno zopet pri\xc5\xa1el na kopno in kon\xc4\x8dal pod me\xc4\x8dem svoj boj, leta 316.\n_START_SECTION_\nSpomin\n_START_PARAGRAPH_\nSveti Bla\xc5\xbe goduje 3. februarja._NEWLINE_Na vseh upodobitvah je prikazan kot \xc5\xa1kof, na Vzhodu tudi kot star\xc4\x8dek z brado in kodrastimi lasmi._NEWLINE_Vremenski pregovori, povezani z njegovim godom pravijo: \xc2\xbb\xc4\x8ce je na Bla\xc5\xbeevo obla\xc4\x8dno, nadejaj se dobre letine. Na sve\xc4\x8dnico in Bla\xc5\xbeevo lepo, veliko v jeseni vina bo.\xc2\xab\n_START_SECTION_\nRelikvije In \xc4\x8de\xc5\xa1\xc4\x8denje\n_START_PARAGRAPH_\n\xc4\x8ce\xc5\xa1\xc4\x8denje sv. Bla\xc5\xbea je med vernim ljudstvom zelo raz\xc5\xa1irjeno. Zlasti ga \xc4\x8daste Dalmatinci. Pravijo mu sveti Vlaho. Dubrovnik si ga je izbral \xc5\xbee morda v desetem stoletju za svojega zavetnika. V prastari dobi so mu sezidali cerkev tik pri mestnih vratih, \xc2\xbbPila\xc2\xab; drugo, lep\xc5\xa1oin ve\xc4\x8djo, pa v najlep\xc5\xa1em delu mesta, ker \xc5\xa1e danes stoji in je stolnica dubrovni\xc5\xa1ke \xc5\xa1kofije. V stolnici pa hranijo v dragocenem relikviariju velik del svetih ostankov svojega mogo\xc4\x8dnega patrona. Ko je bil Dubrovnik \xc5\xa1e samostojna republika, je imel sliko sv. Bla\xc5\xbea na svojem dr\xc5\xbeavnem praporu, na trgovski zastavi, na dr\xc5\xbeavnem pe\xc4\x8datu in kovancih. In \xc5\xa1e vedno je znamenje pravega Dubrovni\xc4\x8dana posebna pobo\xc5\xbenost in neomajno zaupanje do svetega \xc2\xbbVlaha\xc2\xab.  \xe2\x80\x93 Ljudstvo se rado zateka k sv. Bla\xc5\xbeu tudi v drugih kr\xc5\xa1\xc4\x8danskih de\xc5\xbeelah, tako vzhodnih kakor v zahodnh. V Rimu je patron petih cerkva.\n_START_SECTION_\nBla\xc5\xbeev \xc5\xbeegen ali bla\xc5\xbeanje\n_START_PARAGRAPH_\nV zvezi s \xc4\x8dude\xc5\xbeem, ki ga je storil svetnik, ko je ozdravil umirajo\xc4\x8dega de\xc4\x8dka, deli Cerkev vsako leto na god sv. Bla\xc5\xbea - Bla\xc5\xbeev blagoslov. Ma\xc5\xa1nik najprej blagoslovi sve\xc4\x8de za ta blagoslov s posebno molitvijo. Nato vzame dve sve\xc4\x8di, zvezani v obliki kri\xc5\xbea, in ju pribli\xc5\xbea grlu vsakega, kdor \xc5\xbeeli prejeti Bla\xc5\xbeev blagoslov. Blagoslov podeli z besedami: \xc2\xbbNa pripro\xc5\xa1njo sv. Bla\xc5\xbea, \xc5\xa1kofa in mu\xc4\x8denca, naj te Bog obvaruje bolezni grla in vsakega drugega zla. V imenu O\xc4\x8deta in Sina in Svetega Duha.\xc2\xab\xc2\xa0Na te besede odgovorimo z Amen._NEWLINE_\xc2\xbbBla\xc5\xbeev \xc5\xbeegen\xc2\xab\xc2\xa0je eden izmed \xc5\xa1tevilnih blagoslovov oziroma blagoslovin (zakramentalov), s katerimi Cerkev prav posebno moli za svoje vernike. Tudi ta blagoslov ima mo\xc4\x8d iz njene molitve in na\xc5\xa1ega pobo\xc5\xbenega prejemanja. Zato je neupravi\xc4\x8den rek: \xc2\xbbKoristi toliko ko Bla\xc5\xbeev \xc5\xbeegen.\xc2\xab\xc2\xa0'